UP Corona Update: यूपी में कोरोना के 81 नये मामले आए, 6 और मरीजों की मौत
उत्तर प्रदेश में शनिवार को कोविड-19 से छह और मरीजों की मौत हो गई और इस महामारी के 81 नये मामले सामने आये।
लखनऊ। उत्तर प्रदेश में शनिवार को कोविड-19 से छह और मरीजों की मौत हो गई और इस महामारी के 81 नये मामले सामने आये। शनिवार को जारी एक स्वास्थ्य बुलेटिन के अनुसार पिछले 24 घंटे में छह और कोरोना संक्रमितों की मौत होने से अब तक कुल 22,715 संक्रमितों की मौत हो चुकी है जबकि 81 नये मरीज मिलने के साथ अब तक कुल संक्रमितों का आंकड़ा बढ़कर 17,07,822 हो गया है।स्वास्थ्य बुलेटिन के अनुसार राज्य में पिछले 24 घंटे में 106 और लोग स्वस्थ हुए हैं और अब तक 16,83,797 लोग संक्रमण मुक्त हो चुके हैं। राज्‍य में इस समय उपचाराधीन मरीजों की संख्या 1,310 है। बुलेटिन के अनुसार पिछले 24 घंटे में उत्तर प्रदेश के अमेठी, हापुड़, आगरा, अंबेडकरनगर, औरैया और जालौन में एक-एक मरीजों की मौत हुई है।उत्तर प्रदेश के अपर मुख्य सचिव (चिकित्सा एवं स्वास्थ्य) अमित मोहन प्रसाद ने शनिवार को बताया कि पिछले 24 घंटे के भीतर 2.63 लाख से ज्यादा कोरोना नमूनों की जांच की गई और अब तक 6.21 करोड़ से ज्यादा नमूनों की जांच की जा चुकी है। उन्होंने बताया कि प्रदेश में सर्विलांस, जांच तथा उपचार से संक्रमण को नियंत्रित किया गया, जिसके फलस्वरूप ढ़ाई माह में लगातार सक्रिय मामलों में गिरावट आ रही है।उन्होंने बताया कि कोविड-19 से ठीक होने वालों का प्रतिशत 98.6 हो गया है। उन्होंने बताया कि कोविड टीकाकरण का कार्य निरंतर किया जा रहा है और प्रदेश में विगत 24 घंटों में 4,00,361 लोगों को कोविड टीके की खुराक दी गयी है। उन्होंने बताया कि अब तक 3,35,23,481 लोगों को पहली तथा 64,12,237 लोगों को दूसरी खुराक दी गयी। प्रसाद ने दावा किया कि अब तक टीके की कुल चार करोड़ से अधिक खुराक लगाने वाला उत्तर प्रदेश देश में पहला राज्य बन गया है।